Obec Heľpa na  základe ustanovenia § 6 ods. 1a § 11 ods.4 písm. d) zákona Slovenskej národnej rady č. 369/1990 Zb. o obecnom zriadení v znení neskorších predpisov a podľa zákona č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady v znení neskorších predpisov 
v  y  d  á  v  a

VŠEOBECNE    ZÁVÄZNÉ    NARIADENIE

                                           č.  2/2024
 
o  miestnom poplatku za komunálne odpady a drobné stavebné odpady na území obce Heľpa

ČASŤ PRVÁ
ÚVODNÉ USTANOVENIA

§  1

(1)	Toto všeobecne záväzné nariadenie (ďalej len „nariadenie“) upravuje podmienky ukladania miestnych daní a miestneho poplatku za komunálne odpady a  drobné stavebné odpady (ďalej len „ poplatok“) na území obce Heľpa.

(2)	Obec Heľpa ukladá na svojom území miestny poplatok za komunálne odpady a drobné stavebné odpady. 

(3)	Zdaňovacím obdobím pre miestny poplatok za komunálne odpady a drobné stavebné odpady je kalendárny rok.

ČASŤ DRUHÁ
MIESTNY POPLATOK ZA KOMUNÁLNE ODPADY 
A DROBNÉ STAVEBNÉ ODPADY

§  2

(1)	Poplatníka miestneho poplatku za komunálne odpady a drobné stavebné odpady určuje zákon o miestnych daniach. 
 
(2)	Obec ustanovuje, že poplatok za odpad od poplatníka v ustanovenej výške pre obec vyberá a za vybraný poplatok ručí:
a)	vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,
b)	správca, ak je vlastníkom nehnuteľnosti štát, vyšší územný celok alebo obec (ďalej len "platiteľ").  
	
(3)	Obec v súlade s § 83 ods.3 zákona o miestnych daniach od 1. januára 2025 zavádza 
v obci 
-	vážený množstvový zber drobného stavebného odpadu 
-	vážený množstvový zber komunálneho odpadu.

(4)	Sadzbu poplatku určuje obec v súlade s ust. § 78 ods. 1 zákona o miestnych daniach, nasledovne:

-	za vážený zber drobného stavebného odpadu v sume 0,060 € za jeden kilogram drobných stavebných odpadov

(5)	Obec v súlade s ust. § 78 ods. 2 zákona o miestnych daniach 
-	za vážený množstvový zber komunálneho odpadu určuje sadzbu preddavku na poplatok v sume 0,2 eura za jeden kilogram komunálnych odpadov.

(6)	Obec v súlade s ust. § 79a zákona o miestnych daniach určuje sadzby poplatku podľa veľkosti zbernej nádoby a frekvencie odvozu takto :

-	pri váženom množstvovom zbere komunálneho odpadu obec určuje preddavok pre fyzické osoby vo výške 15,00 eur pre osobu/rok ako súčin preddavku na poplatok za jeden kilogram komunálnych odpadov a priemerné množstvo 75 kg komunálnych odpadov na osobu/rok.

Lehota zaplatenia preddavku je do 30. júna zdaňovacieho obdobia 

(7)	Právnické osoby a fyzické osoby - podnikatelia uhradia poplatok podľa skutočne odovzdaného odpadu 2x ročne ako súčin skutočne odovzdaného zmesového komunálneho odpadu a preddavku. 

(8)	Poplatok za drobný stavebný odpad môžete uhradiť v hotovosti pri odovzdaní drobného stavebného odpadu na mieste určenom obcou/prípadne po vystavení dokladu na obecnom úrade/a následne bude poplatníkovi vydaný príjmový pokladničný doklad.​

§ 3
Oslobodenie / zníženie miestnej dane a miestneho poplatku

(1)	Obec poplatok odpustí za obdobie, za ktoré poplatník obci preukáže:
a)	že sa v určenom období dlhodobo zdržiava alebo zdržiaval v zahraničí,
b)	svoju neprítomnosť v obci z dôvodu výkonu zamestnania alebo štúdia.
 
Uvedené skutočnosti preukazuje obci poplatník, žiadateľ o zníženie alebo odpustenie poplatku najmä predložením nasledovných dokladov:
-	pracovným povolením, 
-	pracovná zmluva,
-	potvrdenie iného obecného alebo mestského úradu o zaplatení poplatku alebo o prechodnom ubytovaní.

§ 4
Záverečné ustanovenia

(1)	Pokiaľ v tomto všeobecne záväznom nariadení nie je podrobnejšia úprava, odkazuje sa na zák. č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov a zák. č.563/2009 Z.z. o správe daní (daňový poriadok).

(2)	Dňom nadobudnutia účinnosti tohto všeobecne záväzného nariadenia sa ruší: Všeobecne záväzné nariadenie č 2/2023 o  miestnom poplatku za komunálne odpady a drobné stavebné odpady. 

(3)	VZN bolo schválené Uznesením OZ obce Heľpa č. 404/204 zo dňa 11.12.2024.                    
(4)	VZN bolo vyvesené na úradnej tabuli obce Heľpa od 13.12.2024 do 30.12.2024.
(5)	Toto všeobecne záväzné nariadenie obce Heľpa nadobúda účinnosť dňom 1.1.2025

 

V Heľpe dňa 12.12.2024
									............................................
Miroslav Lilko, v.r.	starosta obce